section_heading: Životopis
paragraph_text: Poslije završene Sušačke gimnazije 1951. godine, Anamarija trajno seli u Zagreb. Na zagrebačkom Arhitektonskom fakultetu 1957. diplomira arhitekturu, građevinarstvo i geodeziju. Kao jedna od rijetkih aktivnih projektantica u Hrvatskoj, svoje odvažne zamisli u početku ostvaruje kao voditeljica arhitektonske skupine unutar građevinskog poduzeća "Tempo", koje je slovilo kao jedno od najproduktivnijih i najznačajnijih građevinskih poduzeća negdašnje Jugoslavije. U razdoblju od 1959. do 1973. u "Tempu" ostvaruje niz projekata te koordinira i nadgleda izvedbu svojih objekata diljem Hrvatske i šire. Surađuje s nizom uglednih arhitekata, urbanista i građevinara svoga vremena, primjerice Zdenkom Kolaciom i Aleksandrom Bakalom. Godine 1973. karijeru nastavlja u "Inžinjering projektu", a zbog svojih postignuća i iskazanoga menadžerskoga talenta kasnije postaje i direktoricom te projektantske tvrtke.